Carina Christensen (KF), 2002-03-21:
I regeringens konkurrenceevnepakke står der, at regeringen i fremtiden vil gøre en stor indsats for at bringe byggeriet på omdrejningshøjde med de øvrige erhverv.
Man introducerer her en såkaldt byggepakke med en hel masse spændende initiativer og tiltag, som jeg ikke vil bruge tid på at gennemgå.
Men jeg vil da opfordre alle interesserede, ikke mindst medlemmerne af Boligudvalget, til at slå op i bogen og læse om indholdet af byggepakken.
Fra konservativ side glæder vi os nemlig meget over, at regeringen hermed sender et klart signal om, at forskning og udvikling inden for byggeriet prioriteres højt, og at der er masser af spændende tiltag på vej inden for byggeriet.
Man vil nu bruge organisationer som eksempelvis det nyoprettede Byggeriets Evalueringscenter til effektiv rådgivning og sparring.
Der er, som det fremgår, også mange andre fora for byggeriets parter, bl.a. med deltagelse af ministerierne og andre relevante myndigheder, hvor der kan føres en konstruktiv dialog om byggeriets udvikling.
Der har tilsyneladende ikke været den helt store interesse for forsøgsordningen med alternative boliger for unge.
I hvert fald har det nu nedlagte By- og Boligministerium kun modtaget ganske få og meget ukonkrete ansøgninger, og derfor ser vi heller ikke noget problem i, at ordningen nu nedlægges.
Vi ser heller ikke nogen problemer i, at tilskudsordningen til forsøgsbyggeri nedlægges.
Det vil jo stadig være sådan, at økonomi- og erhvervsministeren kan yde tilskud til forsøg med etablering af nye boligtyper til særlig udsatte grupper, som det også fremgår af bemærkningerne til lovforslaget. Med hensyn til beboerrådgiverordningen er det ikke en hemmelighed, at det ikke er et forslag, der har groet i den konservative have.
Vi har generelt ikke haft meget sympati
for ordningen, og det hænger sammen med, at vi grundlæggende ikke tror på, at det kan afhjælpe de problemer, vi har i den almene sektor, at man ansætter en række personer, der skal, om jeg så må sige, føre de forskellige folkeslag og de forskellige problemer sammen.
Det tror vi ganske enkelt ikke meget på, og vi mener derudover heller ikke, at det er en opgave for staten.
Det, man lægger op til her, er, at den statslige refusion af Landsbyggefondens udgifter til beboerrådgiverordningen nu vil ophøre.
Men det betyder altså ikke, at ordningen nedlægges.
Ordningen vil i første omgang kunne fortsætte frem til udgangen af 2002 finansieret af Landsbyggefonden, og det vil herefter være op til Landsbyggefonden selv at tage stilling til, om de ønsker at føre ordningen videre.
Man skal også huske på, at ordningen alligevel ville være udløbet i sin nuværende form ved udgangen af 2002.
Fra konservativ side har vi ingen problemer med, at ordningen føres videre.
Det skal bare ske uden statslig medfinansiering, og det ville da være fint, hvis man kunne finde andre, der var interesseret i at medfinansiere ordningen.
Det kunne jo være boligafdelingerne selv, eller det kunne være kommunerne, hvis det vel at mærke har kommunernes interesse, men det er jo ikke noget, at vi skal blande os i herfra.
Vi glæder os meget over, at man nu fra regeringens side lægger op til på en helt anden måde at gribe fat om de sociale problemer, der eksisterer i de belastede boligområder.
Der er et nyt initiativ på vej, der hedder »Byer for alle«, som skal igangsætte nogle lokale integrationshandlingsplaner for en række belastede by- og boligområder.
Også regeringens nye integrationsudspil omhandler flere forslag til en forbedring af indvandreres og flygtninges beskæftigelse, og til efteråret kommer så udspillet »Flere i beskæftigelse«.
Der er altså masser af både gode og fornuftige tiltag på vej, og Det Konservative Folkeparti kan støtte regeringens forslag.